তথ্যবিবরণী                                                                        নম্বর : ২০৭৯

**প্রবাসী কর্মীদের সেবার মান ও পরিধি বাড়াতে সরকার সদাতৎপর**

 **- প্রবাসী কল্যাণ মন্ত্রী**

ঢাকা, ২৪ জ্যৈষ্ঠ (৭ জুন):

প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ বলেছেন, সরকার প্রবাসীদের কল্যাণে ও সামগ্রিক সুরক্ষায় সর্বোচ্চ গুরুত্বারোপ করেছে। সরকার প্রবাসী কর্মীদের জন্য প্রদত্ত সেবার মান ও পরিধি বাড়াতে সদাতৎপর।

আজ প্রবাসী কল্যাণ ভবনের বিজয়-৭১ হলে সুদান প্রত্যাগত কর্মীদের বিমার চেক বিতরণ অনুষ্ঠানে প্রবাসী কল্যাণ মন্ত্রী এসব কথা বলেন।

মন্ত্রী বলেন, সাম্প্রতিককালে সংঘাতকবলিত সুদানে বাংলাদেশি কর্মীদের আটকে পড়ার খবর শোনামাত্রই প্রধানমন্ত্রীর নির্দেশে আমরা তাদেরকে তাৎক্ষণিকভাবে দেশে আনার সিদ্ধান্ত নিই। এরপর পররাষ্ট্র মন্ত্রণালয়,  আইওএম ও অন্যান্য দপ্তর/সংস্থার সহযোগিতায় সাত শতাধিক কর্মীকে দেশে আনা হয়েছে। তাদের মধ্যে যারা সুদানে গমনের ৬ মাসের মধ্যে ফিরতে বাধ্য হয়েছে তাদের সবাইকে ওয়েজ আর্নার্স কল্যাণ বোর্ডের উদ্যোগে জীবন বীমা কর্পোরেশন থেকে বিমা বাবদ ৫০ হাজার টাকার চেক প্রদান করা হলো। এর মাধ্যমে তারা উপকৃত হবেন। এছাড়া সুদান প্রত্যাগত অন্যান্য প্রবাসী কর্মীদেরও পুনরায় বিদেশে গমনসহ পুনর্বাসনের উদ্যোগ নেওয়া হয়েছে।

অনুষ্ঠানে বিশেষ অতিথি হিসেবে বক্তব্য রাখেন প্রবাসী কল্যাণ ও বৈদেশিক কর্মসংস্থান মন্ত্রণালয়ের সিনিয়র সচিব ড. আহমেদ মুনিরুছ সালেহীন এবং জীবন বীমা কর্পোরেশনের ব্যবস্থাপনা পরিচালক মোঃ মিজানুল হক চৌধুরী। এতে সভাপতিত্ব করেন ওয়েজ আর্নার্স কল্যাণ বোর্ডের মহাপরিচালক মোঃ হামিদুর রহমান।

#

রাশেদুজ্জামান/পাশা/সঞ্জীব/শামীম/২০২৩/১৬৫৫ঘণ্টা

তথ্যবিবরণী নম্বর : ২০৭৮

**ডিজিটাল বাংলাদেশ প্রতিষ্ঠার ফলে লন্ডন-সিলেট দূরত্ব দুই সেকেন্ডেরও কম সময়**

 **--- নৌপরিবহন প্রতিমন্ত্রী**

ওসমানীনগর (সিলেট), ২৪ জ্যৈষ্ঠ (৭ জুন):

 নৌপরিবহন প্রতিমন্ত্রী খালিদ মাহমুদ চৌধুরী বলেছেন, ডিজিটাল বাংলাদেশ প্রতিষ্ঠার ফলে লন্ডন-সিলেট দূরত্ব দুই সেকেন্ডেরও কম সময়। সিলেটের আজকের এই অনুষ্ঠান লন্ডন প্রবাসীরা দুই সেকেন্ড দূরত্বের ব্যবধানে দেখতে পাচ্ছে। ডিজিটাল বাংলাদেশের রূপকার হলেন প্রধানমন্ত্রী শেখ হাসিনা। এই ডিজিটাল বাংলাদেশ আওয়ামী লীগ করেছে, নৌকা মার্কা করেছে। বিনামূল্যে বই বিতরণ, উপবৃত্তি, ডিগ্রি পর্যন্ত নারীদের অবৈতনিক শিক্ষা, উপজেলা পর্যায়ে সরকারি স্কুল ও কলেজ করেছে শেখ হাসিনার সরকার। বঙ্গবন্ধুর ৩৬ হাজার প্রাথমিক স্কুল সরকারি করেছিলেন, প্রধানমন্ত্রী শেখ হাসিনা ২৬ হাজার প্রাথমিক স্কুল এবং লক্ষাধিক শিক্ষকের চাকরি সরকারি করেছেন। তিনি স্কুলের শিক্ষকদের জন্য পৃথক বেতন স্কেল তৈরির চিন্তা করছেন।

 প্রতিমন্ত্রী আজ সিলেটের ওসমানীনগরস্থ বুরুঙ্গা ইকবাল আহমদ স্কুল এন্ড কলেজে ‘প্রবাসী বালাগঞ্জ-ওসমানীনগর এডুকেশন ট্রাস্টের ২০২২ সালের বৃত্তি বিতরণ'’ অনুষ্ঠানে প্রধান অতিথির বক্তৃতায় এসব কথা বলেন।

 প্রবাসী বালাগঞ্জ-ওসমানীনগর এডুকেশন ট্রাস্টের চেয়ারম্যান বদরুল ইসলামের সভাপতিত্বে অনুষ্ঠানে অন্যান্যের মধ্যে বক্তৃতা করেন সংসদ সদস্য হাবিবুর রহমান হাবিব, ওসমানীনগর উপজেলা চেয়ারম্যান শামীম আহমেদ ভিপি, বৃত্তি প্রদান কমিটির আহ্বায়ক আজাদ বখত চৌধুরী এবং ট্রাস্টের সাধারণ সম্পাদক নাজমুল ইসলাম।

 প্রতিমন্ত্রী বলেন, বঙ্গবন্ধুকে হত্যার পর শিক্ষা ব্যবস্থাকে শ্মশানে পাঠানো হয়েছিল। বাংলাদেশের শিক্ষা ব্যবস্থাকে এগিয়ে নিতে হবে। প্রধানমন্ত্রী দেশরত্ন শেখ হাসিনা ২০৪১ সাল নাগাদ স্মার্ট বাংলাদেশ করার যে লক্ষ্য নির্ধারণ করেছেন করেছেন সেটাকে এগিয়ে নিতে ছাত্রছাত্রীদের অগ্রণী ভূমিকা পালন করতে হবে।

 প্রতিমন্ত্রী দুটি শিক্ষা প্রতিষ্ঠানের শিক্ষার্থীদের মাঝে বৃত্তি বিতরণ করেন। বালাগঞ্জ-ওসমানীনগরের ১২০০ শিক্ষার্থীর মাঝে বৃত্তি বিতরণ করা হবে। স্কুল পর্যায়ে গরিব ও মেধাবী শিক্ষার্থীদের চার হাজার টাকা এবং কলেজ পর্যায়ে শিক্ষার্থীদের ১০ হাজার টাকা প্রদান করা হচ্ছে।

#

জাহাঙ্গীর/পাশা/সঞ্জীব/জয়নুল/২০২৩/১৭৪৫ঘণ্টা

তথ্যবিবরণী নম্বর : ২০৭৭

**সিলেটে সড়ক দুর্ঘটনায় হতাহতের ঘটনায় শ্রম প্রতিমন্ত্রীর শোক, সহায়তার ঘোষণা**

ঢাকা, ২৪ জ্যৈষ্ঠ (৭ জুন):

 সিলেটের নাজির বাজারে সড়ক দুর্ঘটনায় হতাহতের ঘটনায় গভীর শোক ও দুঃখ প্রকাশ করেছেন এবং নিহত ও আহত শ্রমিকদের আর্থিক সহায়তার ঘোষণা দিয়েছেন শ্রম ও কর্মসংস্থান প্রতিমন্ত্রী বেগম মন্নুজান সুফিয়ান।

 প্রতিমন্ত্রী আজ এক শোকবার্তায় নিহতদের রুহের মাগফেরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জানান। তিনি আহতদের দ্রুত আরোগ্য কামনা করেন। একই সাথে দুর্ঘটনায় হতাহতের ঘটনায় গভীর শোক ও দুঃখ প্রকাশ করেছেন শ্রম ও কর্মসংস্থান মন্ত্রণালয়ের সচিব মোঃ এহছানে এলাহী।

 শ্রম প্রতিমন্ত্রী বলেন, এটি একটি অত্যন্ত হৃদয়বিদারক দুর্ঘটনা। হতাহতরা সবাই শ্রমজীবী দরিদ্র মেহনতি মানুষ। শ্রম ও কর্মসংস্থান মন্ত্রণালয়ের অধীন বাংলাদেশ শ্রমিক কল্যাণ ফাউন্ডেশন তহবিল থেকে নিহত শ্রমিকদের প্রত্যেক পরিবারকে ২ লাখ এবং আহতদের চিকিৎসায় প্রত্যেককে ৫০ হাজার টাকা করে সহায়তা প্রদান করা হবে। তিনি বলেন, ক্ষতিগ্রস্ত পরিবারের পাশে সরকার থাকবে। তিনি সরকারের পক্ষ থেকে সব ধরনের সহযোগিতার আশ্বাস দেন। নিহতদের পরিচয় নিশ্চিত করতে এবং আহতদের চিকিৎসার বিষয়ে কলকারখানা ও প্রতিষ্ঠান পরিদর্শন অধিদপ্তর সিলেটের উপ-মহাপরিদর্শকের কর্মকর্তাগণ কাজ করছেন।

 উল্লেখ্য, আজ সিলেটের নাজির বাজারে বালুবাহী ট্রাক এবং নির্মাণ শ্রমিকবাহী পিক-আপের মুখোমুখি সংঘর্ষে ইতোমধ্যে ১৪ জন নির্মাণ শ্রমিক নিহত হয়েছেন এবং ১২ জন আহত হয়েছেন।

#

আকতারুল/পাশা/সঞ্জীব/জয়নুল/২০২৩/১৭৩০ঘণ্টা

তথ্যবিবরণী                                                                                   নম্বর : ২০৭৬

**বিএনপির সাথে সংলাপ নিয়ে আমির হোসেন আমুর বক্তব্য ব্যক্তিগত**

 **-- তথ্য ও সম্প্রচার মন্ত্রী**

ঢাকা, ২৪ জ্যৈষ্ঠ (৭ জুন) :

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘বিএনপির সাথে সংলাপ নিয়ে আমির হোসেন আমুর বক্তব্য তাঁর ব্যক্তিগত। এটি সরকার বা আওয়ামী লীগ বা ১৪ দলের বক্তব্য নয়।’

আজ সচিবালয়ে সমসাময়িক বিষয়ে সাংবাদিকদের সাথে মতবিনিময়কালে সাংবাদিকরা ‘মঙ্গলবার আওয়ামী লীগের উপদেষ্টামন্ডলীর সদস্য আমির হোসেন আমু বলেছেন, বিএনপির সাথে সরকার নির্বাচন নিয়ে আলোচনায় রাজি আছে, প্রয়োজনে জাতিসংঘের মধ্যস্থতাতেও হতে পারে, এ নিয়ে আপনাদের অবস্থান কী’ প্রশ্ন করলে মন্ত্রী এ কথা বলেন।

তথ্য ও সম্প্রচার মন্ত্রী বলেন, ‘আমির হোসেন আমু আমাদের দলের অন্যতম জ্যেষ্ঠ নেতা। তিনি যে বক্তব্য দিয়েছেন সেটি তার ব্যক্তিগত বক্তব্য। তাঁর এ বক্তব্য নিয়ে আমাদের দলের মধ্যে, সরকারের মধ্যে কোনো আলোচনা হয় নাই। এমনকি ১৪ দলের মধ্যেও কোনো আলোচনা হয় নাই। এটি সম্পূর্ণভাবে তার ব্যক্তিগত বক্তব্য। তবে তার সাথে যোগাযোগ করা হয়েছিল। তিনি বলেছেন, আসলে গণমাধ্যমে যেভাবে এসেছে তিনি ঠিক সেভাবে বলেন নাই। যেভাবেই আসুক এটি তার ব্যক্তিগত অভিমত, দল, সরকার কিংবা ১৪ দলের কোথাও এ নিয়ে আলোচনা হয় নাই।’

হাছান মাহ্‌মুদ বলেন, ‘যেভাবে ভারতে নির্বাচনকালীন সময়ে চলতি সরকার দায়িত্ব পালন করে, অস্ট্রেলিয়া, জাপান, যুক্তরাজ্য পালন করে, যুক্তরাষ্ট্রের প্রেসিডেন্টও পদত্যাগ করেন না, তিনিও নির্বাচনকালীন সময়ে প্রেসিডেন্টের দায়িত্ব পালন করেন। যেভাবে সমস্ত গণতান্ত্রিক দেশে চলতি সরকার নির্বাচনকালীন সরকারের দায়িত্ব পালন করে ঠিক সেভাবে আমাদের দেশেও বর্তমান সরকার নির্বাচনকালীন সরকারের দায়িত্ব পালন করবে এবং প্রধানমন্ত্রী নির্বাচনকালীন প্রধানমন্ত্রী হিসেবে দায়িত্ব পালন করবেন। সেই সরকারের আকার কী হবে না হবে সেটি হচ্ছে প্রধানমন্ত্রীর এখতিয়ার।’

সম্প্রচার মন্ত্রী বলেন, ‘নির্বাচন অনুষ্ঠান করবে নির্বাচন কমিশন। নির্বাচন কমিশনের আয়োজন এবং ব্যবস্থাপনাতেই নির্বাচন অনুষ্ঠিত হবে। যারা গণতন্ত্রে বিশ্বাস করে, যারা গণতন্ত্রের অভিযাত্রা অব্যাহত রাখতে চায়, তাদের অবশ্যই নির্বাচনে অংশগ্রহণ করা প্রয়োজন। নির্বাচন কমিশনকে আমাদের সরকার সর্বতোভাবে সহায়তা করবে, যাতে সুষ্ঠু, অবাধ, নিরপেক্ষ, অংশগ্রহণমূলক, উৎসবমুখর একটি নির্বাচন অনুষ্ঠিত হয়। আমরা চাই সে নির্বাচনে বিএনপিসহ সমস্ত রাজনৈতিক দল অংশগ্রহণ করুক এবং সবার অংশগ্রহণের মাধ্যমে বাংলাদেশে একটি অত্যন্ত চমৎকার নির্বাচন অনুষ্ঠিত হোক, বিশ্বের কাছে উদাহরণ হিসেবে একটি নির্বাচন অনুষ্ঠিত হোক, সেটিই আমরা চাই। নির্বাচন নিয়ে যদি কোনো প্রসঙ্গ থাকে বিএনপিকে সেটি নির্বাচন কমিশনের সাথে আলোচনা করতে হবে কারণ নির্বাচন আয়োজন অনুষ্ঠান করছে নির্বাচন কমিশন। নির্বাচন কমিশন যদি আমাদের ডাকে আমরাও যাবো।’

মন্ত্রী বলেন, ‘বিএনপি নির্বাচনকে ভয় পায়। তারা ২০১৪ সালের নির্বাচন প্রতিহত করার চেষ্টা করেছে, ৫শ’ ভোট কেন্দ্র জ্বালিয়ে দিয়েছে, দুইজন প্রিজাইডিং অফিসারকে হত্যা করেছে এবং সাড়ে ৩ হাজার মানুষ পুড়িয়েছে, তার মধ্যে পাঁচশ’ মানুষ মৃত্যুবরণ করেছে। তারা আসলে নির্বাচন প্রতিহত করার ষড়যন্ত্রে লিপ্ত এবং সেই কথাটিই মির্জা ফখরুল সাহেব আবার বলেছেন। কিন্তু এবার আর তাদের পক্ষে নির্বাচন প্রতিহত করা কিংবা নির্বাচন বর্জন করা সম্ভবপর হবে না। বিভিন্ন সময় তারা এ রকম অনুযোগ বিদেশিদের কাছে করে এসেছে কিন্তু এবার সেটিও করা সম্ভবপর হবে না। দেশে একটি অবশ্যই সুষ্ঠু, অবাধ, নিরপেক্ষ, অংশগ্রহণমূলক নির্বাচন হবে।’

-২-

হাছান মাহ্‌মুদ বলেন, ‘অবশ্যই বিএনপি একটি রাজনৈতিক দল হিসেবে সিদ্ধান্ত গ্রহণ করতেই পারে নির্বাচনে অংশগ্রহণ করবে কি করবে না। কিন্তু তাদের উদ্দেশ্য তা নয়, তাদের উদ্দেশ্য হচ্ছে নির্বাচন ভন্ডুল করে দেশে একটি বিশেষ পরিস্থিতি তৈরি করা। কিন্তু নির্বাচন জনগণের অংশগ্রহণ হচ্ছে মুখ্য বিষয়। জনগণ যদি ব্যাপকভাবে নির্বাচনে অংশগ্রহণ করে এবং ভোট অবাধ, সুষ্ঠু, নিরপেক্ষ হয় তাহলে সেটি জনগণের অংশগ্রহণমূলক একটি ভালো নির্বাচন।’

তথ্য ও সম্প্রচার মন্ত্রী এ সময় বলেন, ‘আরেকটি বিষয় হচ্ছে দেখুন, বিএনপি হচ্ছে একটি সন্ত্রাসী রাজনৈতিক দল। কানাডার আদালত কর্তৃক  রায়প্রাপ্ত ভ্যালিডেটেড সন্ত্রাসী অর্থাৎ সিলমারা সন্ত্রাসী দল, যারা মানুষ পোড়ায়, গাড়ি-ঘোড়া পোড়ায়, পুলিশের ওপর হামলা চালায়, মানুষের ওপর হামলা চালায়, যারা প্রধানমন্ত্রী জননেত্রী শেখ হাসিনাকে হত্যা করার উদ্দেশ্যে ২১ আগস্টে গ্রেনেড হামলা চালায়। তাদের হামলায় বাংলাদেশ আওয়ামী লীগের এস এম কিবরিয়া, আহসান উল্লাহ মাস্টার, খুলনার মনজুর ইমামসহ অনেকেই নিহত হয়েছে। তাদের হামলায় আমাদের শেখ হেলাল এমপির জনসভায় অনেক মানুষ নিহত ও আহত হয়েছে, আদালতের বিচারক নিহত হয়েছে। এবং বিএনপি যাদের পৃষ্ঠপোষকতা করে আর যারা বিএনপিকে পৃষ্ঠপোষকতা করে তাদের হামলায় সারা দেশে ৫শ’ জায়গায় একযোগে বোমা ফুটেছে। বেগম খালেদা জিয়ার দ্বিতীয় পুত্রের অস্বাভাবিক মৃত্যুর পর তার প্রতি সহানুভূতি জানাতে দেশের প্রধানমন্ত্রী গিয়ে বেগম জিয়ার দরজায় আধাঘণ্টা দাঁড়িয়ে থাকার পরও যারা দরজা খোলে নাই, যারা অগ্নিসন্ত্রাস চালায়, মানুষের ওপর হামলা চালায় তাদের সাথে আলোচনা করে কী হবে, সেটি হচ্ছে বড় প্রশ্ন।’

#

আকরাম/পাশা/সঞ্জীব/রেজাউল/২০২৩/১৭২০ ঘণ্টা

তথ্যবিবরণী                                                                                   নম্বর : ২০৭৫

**সিলেটে সড়ক দুর্ঘটনায় আহতদের পাশে নৌপরিবহন প্রতিমন্ত্রী**

সিলেট, ২৪ জ্যৈষ্ঠ (৭ জুন) :

 নৌপরিবহন প্রতিমন্ত্রী খালিদ মাহমুদ চৌধুরী আজ সিলেটের মর্মান্তিক সড়ক দুর্ঘটনায় আহতদের দেখতে এম এ জি ওসমানী মেডিকেল কলেজ হাসপাতালে যান।

 প্রতিমন্ত্রী সিলেটের ওসমানীনগরে একটি বৃত্তি প্রদান অনুষ্ঠান এবং বিয়ানীবাজারে শেওলা স্থলবন্দর উদ্বোধনের জন্য আজ সকালে সিলেটে পৌঁছে দুর্ঘটনার খবর পেয়ে বিমানবন্দর থেকে সরাসরি সিলেটে এম এ জি ওসমানী মেডিকেল কলেজ হাসপাতালে যান। সেখানে তিনি আহতদের চিাকৎসার খোঁজখবর নেন। এসময় তিনি জানান, সরকার দ্রুত নিহতদের চিহ্নিত করে পরিবারের নিকট হস্তান্তর করার উদ্যোগ নিয়েছে এবং দাফন কাফনের ব্যবস্থা করছে। ক্ষতিগ্রস্থ পরিবারের পাশে সরকার থাকবে জানিয়ে সরকারের পক্ষ থেকে সব ধরনের সহযোগিতার আশ্বাস দেন প্রতিমন্ত্রী।

প্রতিমন্ত্রী দুর্ঘটনায় হতাহতের ঘটনায় গভীর শোক ও দুঃখ প্রকাশ করে নিহতদের বিদেহী আত্মার শান্তি কামনা করেন এবং শোকসন্তপ্ত পরিবারের সদস্যদের প্রতি সমবেদনা জানান। তিনি আহতদের দ্রুত আরোগ্য কামনা করেন।

আজ ভোরে সিলেটের সড়ক দুর্ঘটনায় ১১ জন নির্মাণ শ্রমিক নিহত হন এবং ২০ জনের মতোআহত হন।

#

জাহাঙ্গীর/পরীক্ষিৎ/রাসেল/আসমা/২০২৩/১৬১০ ঘণ্টা

তথ্যবিবরণী                                                                                   নম্বর : ২০৭৪

**টেকসই উন্নয়নের লক্ষ্যে সিভিল রেজিস্ট্রেশন গুরুত্বপূর্ণ**

 **-স্থানীয় সরকার মন্ত্রী**

ঢাকা, ২৪ জ্যৈষ্ঠ (৭ জুন):

স্থানীয় সরকার, মন্ত্রী মোঃ তাজুল ইসলাম বলেছেন, যে কোনো জাতির কাঙ্ক্ষিত উন্নয়নের লক্ষ্যে পৌঁছাতে হলে সিভিল রেজিস্ট্রেশন বা জন্ম ও মৃত্যু নিবন্ধন অতি গুরুত্বপূর্ণ ভূমিকা পালন করে। টেকসই উন্নয়ন লক্ষ্যমাত্রা বা এসডিজি- ২০৩০ বাস্তবায়নের জন্য অগ্রগতি, চ্যালেঞ্জ, সুযোগ এবং কর্মপরিকল্পনা ত্বরান্বিতকরণের জন্য সিভিল রেজিস্ট্রেশন ভাইটাল স্ট্যাটিসটিক্স বা সিআরভিএস বেশ কার্যকর উল্লেখ করে মন্ত্রী বলেন, সে জন্য বাংলাদেশের জন্ম ও মৃত্যু নিবন্ধনের জন্য আইন প্রণয়ন করা হয়েছে।

মন্ত্রী আজ ঢাকার একটি হোটেলে দক্ষিণ এশিয়ার সিভিল রেজিস্ট্রেশন পেশাজীবীদের ৩য় আঞ্চলিক কনফারেন্স উপলক্ষ্যে আয়োজিত অনুষ্ঠানে প্রধান অতিথির বক্তৃতায় এসব কথা বলেন।

মোঃ তাজুল ইসলাম বলেন, দ্রুত নগরায়নের ফলে বাংলাদেশের শহরে কত মানুষ বসবাস করছে সে পরিসংখ্যান আমাদের নীতি প্রণয়নের সাহায্য করে। বর্তমানে বাংলাদেশে কর্মক্ষেত্রে নারীদের অংশগ্রহণ ও অবদান সারা বিশ্বে স্বীকৃত জানিয়ে তিনি বলেন, সিভিল রেজিস্ট্রেশন নারী-পুরুষের নানা ধরনের তথ্য সংরক্ষণে গুরুত্বপূর্ণ ভূমিকা রাখে। এ ধরনের উদ্যোগ আঞ্চলিক উন্নয়ন ও অগ্রগতিতে ভূমিকা রাখার সাথে সাথে বিভিন্ন গবেষণায় ভিত্তি হিসেবে কাজ করবে বলে তিনি মন্তব্য করেন।

এ সম্মেলনের মাধ্যমে অংশগ্রহণকারী দক্ষিণ এশিয়ার দেশগুলোর মধ্যে জন্ম ও মৃত্যু নিবন্ধনের তথ্য পর্যালোচনা, সমস্যা ও সম্ভাবনার দ্বার উন্মোচিত হবে আশা প্রকাশ করে মন্ত্রী বলেন, এর ফলে অন্তর্ভুক্তিমূলক সিভিল রেজিস্ট্রেশন এবং অত্যাবশ্যক পরিসংখ্যানসহ আরো টেকসই ভবিষ্যৎ গড়ে তোলার সুযোগ সৃষ্টি হবে।

অনুষ্ঠানে বিশেষ অতিথি হিসেবে উপস্থিত ছিলেন মন্ত্রী পরিষদ সচিব মোঃ মাহবুব হোসেন, ইউনিসেফ বাংলাদেশের কান্ট্রি রিপ্রেজেন্টেটিভ সেলডন ইয়েট। সভাপতিত্ব করেন স্থানীয় সরকার বিভাগের সচিব মুহম্মদ ইবরাহিম।

#

হেমায়েত/পরীক্ষিৎ/রাসেল/মাহমুদা/কলি/মাসুম/২০২৩/১৪৪৫ ঘণ্টা

তথ্যবিবরণী নম্বর : ২০৭৩

**বিদ্যুৎ ব্যবহারে সবাইকে সচেতন হতে হবে**

 **- খাদ্যমন্ত্রী**

নওগাঁ (নিয়ামতপুর), ২৪ জ্যৈষ্ঠ (৭ জুন):

খাদ্যমন্ত্রী সাধন চন্দ্র মজুমদার বলেছেন, বিদ্যুতে লোডশেডিং হচ্ছে। এটা সমাধানের উদ্যোগ নেওয়া হয়েছে। লোডশেডিং দ্রুতই সমাধান হবে। তীব্র গরমে বিদ্যুতের ব্যবহার বেড়েছে উল্লেখ করে মন্ত্রী বলেন, এখন ঘরে ঘরে এসি ব্যবহার হচ্ছে। বিদ্যুৎ ব্যবহারে সচেতন হতে হবে। অযথা লাইট, ফ্যান যেন না চলে সেদিকে লক্ষ্য রাখার আহ্বান জানান মন্ত্রী।

আজ নওগাঁর নিয়ামতপুরে বামইন স্কুল এন্ড কলেজের একাডেমিক ভবনের উদ্বোধন অনুষ্ঠানে প্রধান অতিথির বক্তব্যে মন্ত্রী এসব কথা বলেন।

খাদ্যমন্ত্রী বলেন, কৃষক অনেক কষ্ট করে ফসল ফলায়। বর্তমান সরকার কৃষকবান্ধব, কৃষিকে প্রাধান্য দিয়েই আমাদের এগিয়ে যেতে হবে। কৃষকের উন্নয়ন সরকারের লক্ষ্য উল্লেখ করে মন্ত্রী বলেন, কৃষকের ফসলের ন্যায্যমূল্য নিশ্চিত করতে গেলে এক শ্রেণি আছে যারা এসি রুমে বসে দাম বাড়ল বলে বাধাদান করে। অথচ ধানের দাম ২ টাকা বাড়লে চালের দাম স্বাভাবিক নিয়মেই ৩ টাকা বাড়ে।

সাধন চন্দ্র মজুমদার বলেন, বঙ্গবন্ধু শেখ মুজিবুর রহমানের ৬ দফা ঘোষণার মাধ্যমেই স্বাধীনতার স্বপ্নবীজ রোপিত হয়। ৬ দফা ঘোষণা করে বার বার তিনি কারাবরণ করেছেন। পাকিস্তানি শাষকগোষ্ঠী বঙ্গবন্ধুকে দেশদ্রোহী বলেছে। তবুও তিনি ৬ দফা থেকে সরে আসেননি। বাংলাদেশের স্বাধীনতা এসেছে বঙ্গবন্ধুর হাত ধরে।

মন্ত্রী আরো বলেন, আজকের শিক্ষার্থীরাই হবে স্মার্ট বাংলাদেশের কর্ণধার। প্রধানমন্ত্রী শিক্ষাকে এগিয়ে নিতে প্রতিটি স্কুল, কলেজ ও মাদ্রাসার জন্য ভবন তৈরি করে দিয়েছেন। প্রতিটি উপজেলায় একটি করে স্কুল ও কলেজ সরকারিকরণ করেছেন। যে স্কুলগুলো সরকারের নীতিমালার শর্তপূরণ করছে সেগুলো এমপিওভুক্ত করেছেন, যা এদেশের শিক্ষার জন্য যুগান্তকারী উদ্যোগ।

অনুষ্ঠানে নিয়ামতপুর উপজেলা চেয়ারম্যান মো. ফরিদ আহমেদ, উপজলো নির্বাহী অফিসার ইমতিয়াজ মোর্শেদ ও উপজেলা আওয়ামী লীগের সভাপতি আবুল কালাম আজাদ উপস্থিত ছিলেন।

#

কামাল/পরীক্ষিৎ/রাসেল/মাহমুদা/মাসুম/২০২৩/১৩৩০ ঘণ্টা